Paríž 4. novembra (TASR) - Palestínskeho prezidenta Jásira Arafata, ktorý je hospitalizovaný v parížskej vojenskej nemocnici, previezli v stredu večer na jednotku intenzívnej starostlivosti po tom, čo sa jeho zdravotný stav zhoršil. Podľa nemenovaných palestínskych predstaviteľov nie je Arafat v bezprostrednom ohrození života a lekári ho podrobujú novým testom.
Predstavitelia vojenskej nemocnice a armády odmietli informácie o zhoršení zdravotného stavu palestínskeho lídra komentovať.
Medzitým najbližší poradcovia palestínskeho prezidenta popreli informáciu izraelských médií, že Arafat je vo veľmi zlom zdravotnom stave a obvinili Izrael z rozširovania fám. Správu ako prvá zverejnila televízia Kanál 2, odvolávajúc sa na anonymné palestínske zdroje. "Tieto nepodložené správy neprichádzajú od francúzskych lekárskych tímov, sú to úniky informácií z izraelskej strany," povedal Mohammed Dahlan, bývalý palestínsky šéf bezpečnosti.
"Úniky takýchto nepodložených fám budú iba komplikovať veci a tiež situáciu v palestínskej verejnosti," povedal ďalej Dahlan novinárom v Paríži.
Lekári tiež stále skúmajú príčiny zlého krvného obrazu a zažívacích problémov, ktoré zistili Arafatovi v posledných dňoch.